पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी में एक बार फिर से पुलिस का बजरी माफिया से गठजोड़ का वीडियो सामने आया है। लॉकडाउन होने से जिम्मेदार नागरिक ने पुलिस और बजरी माफिया की मिलीभगत का वीडियो बनाकर दैनिक भास्कर के पास भेजा है। यह वीडियो बरकत नगर स्थित आदर्श बाजार में महेश नगर थाने की ‘चेतक’ में तैनात पुलिसकर्मियों का है। उधर, जब पुलिस अधिकारियों के पास यह वीडियो पहुंचा तो हेड कांस्टेबल राजेंद्र, कांस्टेबल लालचंद और चेतक ड्राइवर संजीव को सस्पेंड कर दिया गया।
वसूली में इतने मस्त कि इलाका भी भूले
हैरानी की बात तो यह है कि महेश नगर थाना पुलिस खुद के इलाके को छोड़ कर दूसरे थाना इलाके में जाकर वसूली कर रही है। आदर्श बाजार बरकत नगर का यह इलाका बजाज नगर थाने में आता है। वीडियो में साफ देखा जा सकता है कि बजरी से भरे हुए ट्रक का पीछा कर महेश नगर थाने के चेतक रोक लेती है। इसके बाद ट्रक से खलासी उतर कर आता है। महेश नगर थाने की चेतक में बैठे हेड कांस्टेबल राजेंद्र खलासी से बात करता है। खलासी चेतक के सामने हाथ जोड़ कर कुछ देर तक खड़ा हुआ दिखाई दे रहा है। बातचीत करने के बाद चेतक आगे तेजी से निकल कर चली जाती है और वापस सर्किल से घूम कर निकल जाती है। इसके बाद ट्रक चालक बेखौफ होकर बजरी से भरे ट्रक को लेकर निकल जाता है।
मिलीभगत के खेल में पहले भी सस्पेंड हुआ
चेतक में हेड कांस्टेबल राजेंद्र, कांस्टेबल लालचंद और चेतक ड्राइवर संजीव की रात को ड्यूटी थी। हेड कांस्टेल राजेंद्र पहले भी बजरी माफिया से मिलीभगत के खेल में सस्पेंड हो चुका है। तब वह श्याम नगर थाने में तैनात था। सस्पेंड होने के बाद उसे दोबारा बहाल कर दिया गया। फिर उसे सोढाला थाने में तैनात कर दिया गया। अब उसे महेश नगर थाने में लगाया गया। पुलिस सूत्रों का कहना है कि वह पीसीआर में अक्सर ड्यूटी लगवाने के लिए दबाव बनाता था।
अब पुलिस का एक्शन
डीसीपी साउथ हरेंद्र महावर ने महेश नगर थाने के चेतक का वीडियो सामने आने के बाद एक्शन लिया। जांच में पता लगा कि चेतक में ड्यूटी के दौरान हेड कांस्टेबल राजेंद्र, कांस्टेबल लालचंद और चेतक ड्राइवर संजीव था। बजरी के वसूली के बाद तीनों को सस्पेंड कर दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn